དེ་ཡང་།ཚང་མས་མཁྱེན་གསལ་ལྟར་འཛིན་གྲྭའི་འཛིན་བདག་ནི་རང་གི་འཛིན་གྲྭ་དང་སློབ་མའི་ལས་སློབ་གང་སྤྱིའི་ཐད་ཀྱི་སྣེ་ཁྲིད་བྱེད་མཁན་དང་སློབ་གསོ་སྤེལ་མཁན།དེ་བཞིན་སློབ་མའི་ཀུན་སྤྱོད་དང་སྦྱངས་འབྲས།ལུས་ཁམས།ངལ་རྩོལ་སོགས་ཕྱོགས་ཡོངས་ནས་གསོ་སྐྱོང་བྱེད་མཁན་རེད།དེས་ན།བསླབ་ཚན་ཁག་གི་སློབ་ཁྲིད་ཁྲོད་དགེ་སློབ་རྣམས་འཆམ་མཐུན་དང་།སློབ་གྲྭའི་སློབ་གསོ་དང་ཁྱིམ་ཚང་གི་སློབ་གསོ།སྤྱི་ཚོགས་ཀྱི་སློབ་གསོ་བཅས་ཕན་ཚུན་མཚམས་སྦྱོར་འབྲེལ་མཐུད་སོགས་ཀྱི་འོས་འགན་ལྡན་ཡོད་པ་མ་ཟད།སློབ་མ་རྣམས་བདེ་ཐང་ངང་ཕྱོགས་ཡོངས་ནས་འཚར་ལོངས་ཡོང་བར་དམིགས་བསལ་གྱི་ནུས་པ་ཞིག་ཐོན་བཞིན་ཡོད།འཛིན་གྲྭའི་འཛིན་བདག་གི་ལས་ཀ་ནི་མ་གཞི་རྙོག་འཛིང་དང་དཀའ་ཚེགས་ཆེ་བ་ཞིག་ཡིན་རུང་དགེ་རྒན་རང་ངོས་ནས་ལུས་སེམས་གཉིས་ཀ་འཛིན་བདག་གི་ལས་ཀའི་སྟེང་དུ་བཞག་ནས་ལས་འགན་ཁག་ལེགས་སྒྲུབ་བྱས་ན་གྲུབ་འབྲས་ཀྱང་བཟང་བོ་ཐོབ་ཀྱི་ཡོད་པ་སྨོས་ཅི་དགོས།རང་ཉིད་ཀྱིས་ལོ་མང་འཛིན་བདག་བྱེད་རིང་ཐོབ་པའི་ལས་ཀའི་ཉམས་མྱོང་དག་གཞན་ཕན་ལྷག་བསམ་དཀར་བོའི་ཀུན་སློང་གཙང་མ་ཞིག་འཁྱེར་ཏེ།ལས་རོགས་རྣམས་ལ་བགྲོ་གླེང་གི་ཚུལ་དུ་རེ་ཞིག་གླེང་བར་འདོད་པས།ཁྱེད་རྣམས་ནས་གལ་ཆེའི་བཀའ་སློབ་གང་མང་ལྷུག་པོར་བསྩལ་རྒྱུའི་འདུན་པ་ཆེ།